Die wêreld skreeu dat die kern van ons geloof nie regverdig is nie. Dis uitsluitend. Ons moet die afgode ook ‘n kans gee. Die hele punt van die post-modernisme is gelyke geleenthede, vryheid van geloof en spraak, die uitwissing van armoede en die opheffing van die laagste klasse. Met die nuusmedia op internet en televisie was die ongelykheid, die inperking van vryheid en hartverskeurende armoede nog nooit so duidelik soos juis nou nie.
Ek roep vandag die hemel en aarde tot getuie teen julle dat ek die lewe en die dood aan jou voorgehou het, die seën en die straf. Kies die lewe, sodat jy en jou nageslag kan lewe.
Hierdie keuse het gevolge in die hemele. Onthou die hemele is die onsigbare wêreld hier om ons. Dit is nie ‘n afgeleë, buitenste ruimtelike woonplek van God nie. Ons daaglikse lewe word beinvloed deur ons geestelike keuse hier en nou. Kies die lewe.
Jesus is nie ‘n blote byvoeging tot die repertoire van ander gode wat jy reeds aanbid nie. Jy moet omdraai, wegdraai, oor begin. Elke mens weet hoe seer ‘n huwelik kry in die verraad van ‘n verhouding met ‘n buite-persoon. Jesus is die koning, Hy sit op die troon van jou hart. As Hy nie die troon het nie, is Hy nie in jou hart nie en ervaar jy die frustrasie van oneffektiewe Christenskap. Hy is die liefling van jou siel, die Een wat Homself aan jou verloof.